Galutinė bylas nagrinėjančio pareigūno ataskaita (1)

byloje AT.40299 – Uždarymo sistemos

(Tekstas svarbus EEE)

(2021/C 40/05)

Įmonėms „Magna“ (2), „Brose“ (3) ir „Kiekert“ (4) (toliau kartu – šalys) skirtas sprendimo projektas priimtas dėl dviejų pavienių tęstinių SESV 101 straipsnio ir Europos ekonominės erdvės (toliau – EEE) susitarimo 53 straipsnio pažeidimų, apimančių EEE valstybių teritorijas.

Abu pažeidimai apibūdinami kaip susitarimai ir (arba) suderinti veiksmai: dalyviai derino savo kainodarą ir keitėsi neskelbtina komercine informacija, siekdami sumažinti konkurencinį netikrumą dėl durelių modulių ir langų kėliklių (pirmasis pažeidimas) ir skląsčių bei spragtukų (antrasis pažeidimas) pardavimo tam tikriems EEE lengvųjų automobilių gamintojams (5). Sprendimo projekte konstatuojama, kad įmonė „Magna“ dalyvavo darant abu pažeidimus, įmonė „Brose“ dalyvavo darant tik pirmąjį pažeidimą, o įmonė „Kiekert“ – darant tik antrąjį pažeidimą.

2019 m. liepos 9 d. Komisija inicijavo šalims iškeltos bylos nagrinėjimą pagal Reglamento (EB) Nr. 773/2004 (6)2 straipsnio 1 dalį.

Pasibaigus diskusijoms dėl susitarimo (7)ir pateikus susitarimo pareiškimus (8)pagal Reglamento (EB) Nr. 773/2004 10a straipsnio 2 dalį, 2020 m. birželio 30 d. Komisija priėmė šalims skirtą prieštaravimo pareiškimą (toliau – prieštaravimo pareiškimas).

Atitinkamuose savo atsakymuose į prieštaravimo pareiškimą šalys pagal Reglamento (EB) Nr. 773/2004 10a straipsnio 3 dalį patvirtino, kad prieštaravimo pareiškimas perteikia jų susitarimo pareiškimų turinį ir todėl jos ir toliau ketina tęsti susitarimo procedūrą.

Vadovaudamasis Sprendimo 2011/695/ES 16 straipsniu, išnagrinėjau, ar sprendimo projektas yra susijęs tik su tais prieštaravimais, dėl kurių šalims buvo suteikta galimybė pareikšti savo nuomonę. Darau išvadą, kad taip ir yra.

Atsižvelgdamas į tai, kas išdėstyta pirmiau, ir į tai, kad šalys nesikreipė į mane su prašymais ar skundais (9), manau, kad šioje byloje šalims buvo suteikta galimybė veiksmingai naudotis procesinėmis teisėmis.

2020 m. rugsėjo 24 d., Briuselis Wouter WILS

(1) Pagal 2011 m. spalio 13 d. Europos Komisijos Pirmininko sprendimo 2011/695/ES dėl bylas nagrinėjančio pareigūno pareigybės ir įgaliojimų nagrinėjant tam tikras konkurencijos bylas (OL L 275, 2011 10 20, p. 29) 16 ir 17 straipsnius.

(2) „Magna International Inc.“, „Magna Closures S.p.A.“, „Magna Mirrors Holding GmbH“ ir „MAGNA International Europe GmbH“ (toliau kartu – „Magna“).

(3) „Brose Beteiligungs-Kommanditgesellschaft, Coburg, „Brose Beteiligungs-Kommanditgesellschaft II, Coburg, „Brose Fahrzeugteile SE & Co. Kommanditgesellschaft, Bamberg“ (ankstesnis pavadinimas – „Brose Fahrzeugteile GmbH & Co. Kommanditgesellschaft, Bamberg“), „Brose Fahrzeugteile SE & Co. Kommanditgesellschaft, Coburg“ (ankstesnis pavadinimas – „Brose Fahrzeugteile GmbH & Co. Kommanditgesellschaft, Coburg“) ir „Brose Verwaltung SE, Coburg“ (ankstesnis pavadinimas – „Brose Verwaltungsgesellschaft mbH, Coburg“) (toliau kartu – „Brose“).

(4) „Kiekert AG“ (toliau – „Kiekert“).

(5) Pirmasis pažeidimas buvo daromas nuo 2010 m. rugpjūčio 12 d. iki 2011 m. vasario 21 d.; antrasis pažeidimas buvo daromas nuo 2009 m. birželio 15 d. iki 2012 m. gegužės 7 d.

(6) 2004 m. balandžio 7 d. Komisijos reglamentas (EB) Nr. 773/2004 dėl bylų nagrinėjimo Komisijoje pagal Sutarties 81 ir 82 straipsnius tvarkos (OL L 123, 2004 4 27, p. 18).

(7) Posėdžiai dėl susitarimo vyko 2019 m. rugsėjo 10 d.–2020 m. kovo 26 d.

(8) 2020 m. balandžio 7–17 d. šalys pateikė oficialius prašymus susitarti.

(9) Pagal Sprendimo 2011/695/ES 15 straipsnio 2 dalį kartelio bylos šalys, pradėjusios diskusijas dėl susitarimo pagal Reglamento (EB) Nr. 773/2004 10a straipsnį, gali bet kuriame susitarimo procedūros etape kreiptis į bylas nagrinėjantį pareigūną, kad būtų užtikrintas veiksmingas naudojimasis procesinėmis teisėmis. Taip pat žr. Komisijos pranešimo 2008/C 167/01 dėl susitarimo procedūros tvarkos siekiant priimti sprendimus pagal Tarybos reglamento (EB) Nr. 1/2003 7 ir 23 straipsnius kartelių bylose (OL C 167, 2008 7 2, p. 1) 18 punktą.